25/01/2011 | Administración LocalMunicipal
Rianxo
Secretaría
Aprobación definitiva do Regulamento da creación de ficheiros de datos de carácter persoal do Concello de Rianxo

ANUNCIO En cumprimento do disposto nos artigos 49 e 70.2. da Lei 7/85, de bases de réxime local e 56 do R. D. lexislativo 781/1986; por non presentarse reclamación algunha durante o período de exposición ao público, elevase a definitivo o acordo provisional adoptado polo Pleno do Concello de data 02 de novembro de 2010, relativo ao REGULAMENTO XERAL DE CREACIÓN DE FICHEIROS DE CARÁCTER PERSOAL DO CONCELLO DE RIANXO. Procédese á publicación do texto do devandito regulamento, entrando en vigor transcorrido 15 días dende a súa publicación no BOP, conforme o establecido no artigo 65.2 da Lei 7/85, reguladora das bases do réxime local. REGULAMENTO DA CREACIÓN DE FICHEIROS DE DATOS DE CARÁCTER PERSOAL DO CONCELLO DE RIANXO A Constitución Española, no seu artigo 18, recoñece coma un dereito fundamental o dereito ó honor, á intimidade persoal e á propia imaxe e establece que “a lei limitará o uso da informática para garantir o honor e a intimidade persoal e familiar dos cidadáns e o pleno exercicio dos seus dereitos”. Neste senso, a Lei orgánica 15/1999, do 13 de decembro, de protección de datos de carácter persoal, ten por obxecto garantir e protexer no relativo ós datos persoais, liberdades públicas e dereitos fundamentais das persoas físicas e, especialmente do seu honor e intimidade persoal e familiar. No artigo 20 de dita lei disponse que a creación, modificación ou supresión dos ficheiros das administracións públicas só poderá facerse por medio de disposición xeral publicada no Boletín Oficial do Estado ou diario oficial correspondente. Así mesmo, a disposición adicional primeira da devandita Lei ordénalles as administracións públicas responsables de ficheiros automatizados adecuarse á citada lei orgánica, debendo aprobar a pertinente disposición de regulamento do ficheiro ou adaptar a existente. Ademais, os artigos 52 ao 54 do Real Decreto 1720/2007, do 21 de decembro, polo que se aproba o regulamento de desenvolvemento da Lei orgánica 15/1999, regulan a creación, modificación ou supresión de ficheiros de titularidade pública. Por outra banda, a Lei 7/1985, de 2 de abril, reguladora das bases de réxime local e a Lei 57/2003 de 16 de decembro, de medidas para a modernización do goberno local, atribúenlle ó Pleno a elaboración de ordenanzas e regulamentos. Artigo 1.–Obxecto e ámbito.1. O presente regulamento ten por obxecto a creación e regulación dos ficheiros de datos de carácter persoal, automatizados e non automatizados, dependentes do Concello de Rianxo, e que se relacionan no anexo I da presente ordenanza.2. A regulación dos ficheiros de datos de carácter persoal determina a finalidade de ditos ficheiros, as persoas ou colectivos sobre os que se obteñen os datos, o procedemento de recollida de datos, a estructura básica do ficheiro e a descrición dos tipos de datos de carácter persoal incluídos, a cesión dos datos, o órgano responsable dos ficheiros, os servizos ou unidades ante os que se pode exercitar o dereito de acceso, rectificación, cancelación e oposición, e o nivel de medidas de seguridade correspondentes a cada un destes ficheiros, en aplicación da L. O. 15/1999, e da súa normativa de desenvolvemento. Artigo 2.–Creación e regulación de ficheiros de datos de carácter persoal.1. Créanse os ficheiros de datos de carácter persoal do Concello de Rianxo que figuran como anexo I co contido recollido no artigo 20 da Lei orgánica de protección de datos de carácter persoal e no artigo 54.1 do Real decreto 1720/2007.2. Os ficheiros de datos de carácter persoal do Concello de Rianxo rexeranse polas disposicións que se detallan para cada un deles e estarán sometidos, en todo caso, ás normas legais e regulamentarias de superior rango que lles sexan aplicables. Artigo 3.–Finalidade e uso dos ficheiros. Os datos de carácter persoal rexistrados nos ficheiros que se indican e dos que o Concello de Rianxo é o responsable, só poderán utilizarse para os fins expresamente previstos e por persoal debidamente autorizado. Artigo 4.–Responsabilidade dos ficheiros.1. A titularidade e responsabilidade dos ficheiros de datos de carácter persoal do Concello de Rianxo corresponde ao propio Concello, representado pola persoa que exerza o posto de Alcaldía.2. Por outra banda, consideraranse encargados do ficheiro as persoas que leven a cabo, por conta da persoa responsable, o tratamento dos datos recollidos nos mesmos, segundo o establecido no anexo I particularmente para cada ficheiro. Artigo 5.–Cesión de datos. Aplicarase ao respecto o réxime establecido no artigo 21 da Lei 15/1999 e o especificado para cada ficheiro. Artigo 6.–Medidas de seguridade.1. O Concello de Rianxo implantará as medidas organizativas e técnicas precisas para asegurar a confidencialidade de datos. Con este obxectivo, adoptará as medidas de seguridade que se establecen no Real decreto 1720/2007, de 21 de decembro, polo que se aproba o Regulamento de desenvolvemento da Lei orgánica 15/1999, de protección de datos de carácter persoal.2. Así mesmo, o Concello de Rianxo velará porque os ficheiros se utilicen para as finalidades que motivaron a súa creación e polo persoal debidamente autorizado. Do mesmo xeito, velarase, con carácter xeral, polo respecto dos principios de protección de datos e só poderán ser obxecto de tratamento os datos que sexan adecuados, pertinentes e non excesivos en relación coas finalidades determinadas, explícitas e lexítimas para os que se obtiveron. Artigo 7.–Dereito de información na recollida de datos. As persoas ás que se lles soliciten datos persoais serán informadas previamente de modo expreso, preciso e inequívoco, nos termos que dispón o artigo 5 da Lei orgánica 15/1999 do 13 de decembro, sen prexuízo dos supostos exceptuados na lei. Artigo 8.–Dereitos de acceso, rectificación, cancelación e oposición. O órgano ante o que se poden exercer os dereitos de acceso, rectificación, cancelación ou oposición con relación a calquera dos ficheiros municipais de datos de carácter persoal establecerase particularmente para cada ficheiro, sendo por defecto ante a Alcaldía-Presidencia. Disposición final. O presente regulamento entrará en vigor trala súa aprobación definitiva, unha vez publicado integramente no Boletín Oficial da Provincia e así que transcorra o prazo previsto nos artigos 65.2 e 70.2 da Lei 7/1985, de 2 de abril, reguladora das bases de réxime local, permanecendo en vigor ata a súa modificación ou derrogación. ANEXO I DO REGULAMENTO DA CREACIÓN DE FICHEIROS DE DATOS DE CARÁCTER PERSOAL DO CONCELLO DE RIANXO ANEXO I. FICHEIRO A NOME DO FICHEIRO: SIUSS (sistema de información de usuarios de servizos sociais) a) Finalidade e usos previstos do ficheiro: Rexistrar os datos de intervencións e xestións das unidades familiares usuarias dos servizos sociais comunitarios básicos do Concello de Rianxo, con fin de realizar intervencións integrais e adecuadas que resolvan as problemáticas existentes e xerar estatísticas en relación coas mesmas. b) Persoas ou colectivos sobre os que se pretende obter datos de carácter persoal ou que resulten obrigados a subministralos: Persoas físicas usuarias dos servizos sociais do Concello ou que exerzan a representación legal destas. c) Procedemento de recollida de datos: Os datos obteranse por medio de comunicación oral, escrita ou telemática e visitas domiciliarias, recolléndose nos distintos formularios cumprimentados polo/a traballador/a social do concello [persoal técnico dos SS. sociais], tanto en soporte papel coma informático ou electrónico. d) Estructura básica do ficheiro e tipo de datos: Datos identificativos (nome, apelidos, DNI/NIE, n.º de Seguridade Social ou doutro réxime, enderezo e teléfono); circunstancias sociais (sexo, estado civil, data e lugar de nacemento, nacionalidade); datos familiares e da súa composición; datos de empadroamento e residencia; datos de vivenda; datos académicos, profesionais e económico-financeiros; datos de saúde; datos relativos a infraccións penais ou administrativas e datos sobre intervencións de servizos sociais coas súas respectivas xestións, observacións e seguimento dos recursos –nos casos que corresponda a través dos módulos específicos vixentes na actualidade como son axuda no fogar, malos tratos á infancia e violencia de xénero, e os que a aplicación informática SIUSS poida incorporar nun futuro–. e) Cesións de datos de carácter persoal e transferencias de datos a países terceiros: Os datos de carácter persoal contidos neste ficheiro serán cedidos á Consellería de Traballo e Benestar, Deputación Provincial e outros órganos da Administración local [o/a concelleiro/a delegado/a da Área de Servizos Sociais poderá acceder a listados extraídos para as finalidades e coas previsións legalmente establecidas]. Asi mesmo, poderán transferirse a outras administracións publicas cando sexa óbice para as materias da súa competencia. Non se prevé a cesión de ditos datos a países terceiros. En todo caso, a cesión de datos que contén este ficheiro sen necesidade de consentimento por parte da persoa afectada, só se realizará a favor doutras administracións públicas competentes na materia e ó abeiro do disposto na Lei Orgánica 15/1999, de protección de datos de carácter persoal e no Real decreto 1720/2007, que aproba o Regulamento de desenvolvemento de dita lei. f) Órgano responsable do ficheiro: A persoa que exerza o posto de Alcaldía do Concello de Rianxo, como responsable superior de todo o persoal e impulsor de tódolos servizos administrativos; dito ficheiro manterase, conservarase e actualizarase polo persoal técnico dos servizos sociais comunitarios básicos. g) Dereitos de acceso, rectificación, cancelación e oposición: O persoal técnico dos servizos sociais será a persoa perante quen se poderán executar os dereitos de acceso, rectificación, cancelación e oposición destes datos. h) Sistema de tratamento: mixto. i) Nivel de protección: As medidas de seguridade para este ficheiro son de carácter alto. Rianxo, 13 de xaneiro de 2011. O ALCALDE-PRESIDENTE Asdo. D. Pedro Piñeiro Hermida